’बुआ शाह्नी’ रेखा चित्र च अनपढ़ खरूदी जनानी दी जीवन गाथा ऐ। एह्दे अपने बखैध कारण घरै च कलह् पेदी रौह्न्दी ऐ। उन्न कुसै गी पढ़ाया-लखाया नेईं, चंगे संस्कार नेईं दित्ते। जागत बी रातीं डिगदे-ढौंदे औन्दे न ते इक-दूए गी गालीं-मुआलीं कढ़दे न। इस चाल्ली दी घ्रिस्ती च जीने दा कोई सुआद नेईं रौंह्दा। सबने गी आपो-अपनी पेदी रौह्न्दी ऐ। ‘बुआ शाह्नी’ दे घर सब्बै तुम्मै-तुम्मै मीर न। सबनें गी अपना-आप गै प्यारा ऐ। कोई द’ऊं बालटियां पानी दियां नेईं भरदा। साग-सलूना नेईं आह्नी दिंदा। शाह्नी इक ते बजारा दा सब किश ढोइयै घर आह्नदी ऐ ते कन्नै पकाइयै खलान्दी ऐ। अश्कें जागतें दी मां नेईं, उन्दी गोल्ली होऐ।